KOMISSION TIEDONANTO

Euroopan parlamentin ja neuvoston asetuksen (EU) 2019/1009 liitteessä III tarkoitettujen EU-lannoitevalmisteiden tuoteselosteen ulkoasusta

(2021/C 119/01)

JOHDANTO

Euroopan parlamentin ja neuvoston asetuksen (EU) 2019/1009 (1), jäljempänä ’lannoitevalmisteista annettu asetus’, 4 artiklan 3 kohdan nojalla komissio julkaisee valmistajia ja markkinavalvontaviranomaisia varten ohjeasiakirjan, jossa annetaan selkeää tietoa ja esimerkkejä siitä, millaiselta kyseisen asetuksen liitteessä III tarkoitetun tuoteselosteen olisi näytettävä.

Komissio perusti heinäkuussa 2019 työryhmän tukeakseen yksiköitään (sisämarkkinoiden, teollisuuden, yrittäjyyden ja pk-yritystoiminnan pääosasto / D2) tässä tehtävässä. Työryhmä muodostuu EU:n jäsenvaltioiden edustajista sekä alan sidosryhmistä, jotka edustavat kaikkia lannoitevalmisteista annetun asetuksen soveltamisalaan kuuluvia toimintoperusteisia tuoteluokkia (PFC). Työryhmän tehtävänä oli laatia tämän asiakirjan ensimmäinen luonnos.

Luonnos jaettiin lannoitevalmisteita käsittelevän komission asiantuntijaryhmän jäsenille ja tarkkailijoille, jotka keskustelivat siitä vuosina 2019 ja 2020.

Tämä asiakirja ei ole oikeudellisesti sitova, vaan sen tarkoituksena on ainoastaan antaa hyödyllisiä ohjeita sidosryhmille, kuten valmistajille ja markkinavalvontaviranomaisille. Ainoastaan Euroopan unionin tuomioistuimella on toimivalta tulkita lopullisesti unionin lainsäädäntöä.

Tässä ohjeasiakirjassa selitetään, miten lannoitevalmisteista annetun asetuksen liitteessä III vahvistetut merkintävaatimukset voidaan täyttää käytännössä. Se sisältää esimerkkejä EU:n lannoitevalmisteiden eri toimintoperusteisten tuoteluokkien (PFC) tuoteselosteista. Nämä esimerkit ovat vain suuntaa-antavia. Tässä ohjeasiakirjassa käytetyt värit eivät ole pakollisia, eikä osioita tarvitse sijoitella tässä asiakirjassa esitetyn mukaisesti. Valmistaja voi itse valita, mihin kohtaan tuoteselostetta tiedot sijoitetaan ja miten ne muotoillaan, noudattaen kuitenkin lannoitevalmisteista annetun asetuksen vaatimuksia.

Tuoteselosteiden esimerkeissä käytetään seuraavia värikoodeja, paitsi silloin kun ohjeasiakirjassa on mainittu jokin muu tapa tai kun tekstissä ei ole käytetty mitään tiettyä väriä:

— sininen väri: yleiset vaatimukset

— oranssi väri: kutakin toimintoperusteista tuoteluokkaa (PFC) koskevat erityisvaatimukset

— musta väri: muut tuoteselosteessa annettavat tiedot

— vihreä väri: ilmoitetut ravinteet.

SISÄLLYSLUETTELO

Johdanto 1

1. Lannoitevalmisteista annetun asetuksen ydintekstissä olevat yleiset merkintäsäännöt 5

1.1 Mitä pakollisiin merkintätietoihin kuuluu? 5

1.2 Voiko tuoteselosteessa antaa vapaaehtoisia tietoja? Minne tällaiset tiedot tulisi sijoittaa? 5

1.3 Onko tietoja (esim. eränumero, CE-merkintä, ilmoitetun laitoksen tunnusnumero ja määrä) mahdollista merkitä tuoteselosteen ulkopuolelle itse pakkaukseen? 5

1.4 Onko tuoteselosteelle tai kirjasintyypille määritetty vähimmäis- tai enimmäiskokoa? Entä suhteellista kokoa? 5

1.5 Millä kielellä (kielillä) tuoteseloste laaditaan? 6

2. Lannoitevalmisteista annetun asetuksen liitteessä III olevat yleiset merkintävaatimukset 6

2.1 Miten väitettyä toimintoa vastaavan luokan nimi esitetään? 6

2.2 Miten EU-lannoitevalmisteen määrä ilmoitetaan? 6

2.3 Miten annetaan yleisiä käyttömääriä koskevat tiedot? 7

2.4 Miten annetaan tietoa varastointiolosuhteista? 7

2.5 Mitä tarkoittaa ainesosaluokkaan (CMC) 9 kuuluvaa polymeeriä sisältävien valmisteiden funktionaalisuusaika? 8

2.6 Miten annetaan tiedot riskien hallinnasta? 8

2.7 Mitä ainesosilla tarkoitetaan ja miten ne merkitään? 9

2.8 Miten tuoteselosteessa ilmoitetaan valmisteen toiminnot, jos niitä on enemmän kuin kaksi? 10

2.9 Voiko liitteessä III olevan I osan 4–6 ja 9 kohdassa vaaditut sanamuodot muotoilla eri tavalla? 10

2.10 Onko mahdollista käyttää hyvien käytäntöjen mukaisia kuvamerkkejä? Miten luokituksesta, merkinnöistä ja pakkaamisesta annettu asetus vaikuttaa tähän? 10

2.11 Missä tapauksissa valmistaja voi ilmoittaa ravinnepitoisuuden alkuaineina? 11

2.12 Miten viitata orgaaniseen ainekseen orgaanisen hiilen sijasta? 11

2.13 Esimerkki yleisistä merkintävaatimuksista ja esitystavasta 11

3. Erityiset merkintävaatimukset – toimintoperusteinen tuoteluokka (PFC) 1: Lannoite 12

3.1 Onko tuoteselosteessa ilmoitettava kaikkien lannoitteessa olevien ravinteiden pitoisuus? 12

3.2 Miten ilmoitetaan niiden sekundaariravinteiden pitoisuus (PFC 1(A) ja PFC 1(B)), joiden osalta asetuksessa ei ole määritetty vähimmäispitoisuutta? 12

3.3 Miten annetaan tiedot typen (N) ja fosforipentoksidin (P 2 O 5 ) pitoisuuksista silloin, kun ne on mainittava (kun niiden pitoisuudet ovat yli 0,5 massaprosenttia)? 12

3.4 Voiko valmisteen tuoteluokan nimessä käyttää ilmaisun ”epäorgaaninen” sijasta tai lisäksi ilmaisua ”kivennäis-” tai ”mineraali-”? Minne tämä ilmaisu sijoitetaan? 12

3.5 Tarkoittaako ammoniumtyppi (NH 3 ) ammoniakkityppeä (NH 4 + ) toimintoperusteisen tuoteluokan (PFC) 1 yhteydessä? 12

4. Erityiset merkintävaatimukset – toimintoperusteinen tuoteluokka (PFC) 1(A): Orgaaninen lannoite 13

4.1 Esimerkki tuoteselosteesta 13

4.2 Miten ilmoitetaan orgaaninen typpi ja orgaanisen aineksen alkuperä? 14

4.3 Millä tarkkuudella toimintoperusteista tuoteluokkaa (PFC) 1(A) koskevat pakolliset tiedot on ilmoitettava? 14

4.4 Onko ammoniumtyppi mainittava, vaikka sitä ei olisi valmisteessa? 14

4.5 Voiko orgaanisen hiilen sijasta ilmoittaa orgaanisen aineksen? 14

4.6 Minne tuotantopäivää koskevat tiedot sijoitetaan? 14

5. Erityiset merkintävaatimukset – toimintoperusteinen tuoteluokka (PFC) 1(B): Orgaaninen kivennäislannoite 15

5.1 Esimerkki tuoteselosteesta 15

5.2 Miten ilmoitetaan orgaaninen typpi ja orgaanisen aineksen alkuperä? 16

5.3 Onko typen (N), fosforin (P) tai kaliumin (K) osalta ilmoitettava tietty esiintymismuoto, vaikka niitä ei olisi valmisteessa? 16

5.4 Miten annetaan tarvittavat tiedot lannoitteita käytettäessä vapautuvan ammoniakin mahdollisesta vaikutuksesta ilman laatuun ja miten käyttäjiä kehotetaan toteuttamaan asianmukaiset korjaavat toimenpiteet, kun valmisteessa on ureaa (CH 4 N 2 O)? 16

5.5 Miten ilmoitetaan alhainen kadmiumpitoisuus? 16

5.6 Millä tarkkuudella hivenravinteet voi ilmoittaa? 16

6. Erityiset merkintävaatimukset – toimintoperusteinen tuoteluokka (PFC) 1(C): Epäorgaaninen lannoite 17

6.1 Toimintoperusteinen tuoteluokka (PFC) 1(C)(I): Epäorgaaninen pääravinnelannoite 17

6.1.1 Esimerkki tuoteselosteesta 17

6.1.2 Kuinka monen desimaalin tarkkuudella tiedot on annettava tuoteselosteessa? 18

6.1.3 Miten annetaan tarvittavat tiedot lannoitteita käytettäessä vapautuvan ammoniakin mahdollisesta vaikutuksesta ilman laatuun ja miten käyttäjiä kehotetaan toteuttamaan asianmukaiset korjaavat toimenpiteet, kun valmisteessa on ureaa (CH 4 N 2 O)? 18

6.1.4 Miten ilmoitetaan alhainen kadmiumpitoisuus? 18

6.2 Toimintoperusteinen tuoteluokka (PFC) 1(C)(I)(a): Kiinteä epäorgaaninen pääravinnelannoite 18

6.2.1 Esimerkki tuoteselosteesta 18

6.2.2 Raekokojakaumaa koskeva esimerkki 18

6.2.3 Miten raekokojakauma ja fyysinen yksikkö merkitään tuoteselosteeseen? Voiko valmisteen raekokojakauman yhteydessä viitata useampaan kuin yhteen seulaan? 19

6.2.4 Miten pintakäsittely määritellään? 19

6.2.5 Miten pinnoitetun lannoitteen funktionaalisuusaika ilmoitetaan? 19

6.2.6 Miten pintakäsittelyaineen tyyppi ilmoitetaan? 19

6.2.7 Miten louhitusta materiaalista saadun lannoitteen tuoteseloste laaditaan? 20

6.3 Toimintoperusteinen tuoteluokka (PFC) 1(C)(I)(b): Nestemäinen epäorgaaninen pääravinnelannoite 20

6.4 Toimintoperusteinen tuoteluokka (PFC) 1(C)(II): Epäorgaaninen hivenravinnelannoite 21

6.4.1 Toimintoperusteinen tuoteluokka (PFC) 1(C)(II)(a): Yksiravinteinen epäorgaaninen hivenravinnelannoite 21

6.4.2 Toimintoperusteinen tuoteluokka (PFC) 1(C)(II)(b): Moniravinteinen epäorgaaninen hivenravinnelannoite 21

6.5 Kaikki tiedot sisältävä esimerkkituoteseloste – toimintoperusteinen tuoteluokka (PFC) 1(C) 22

7. Erityiset merkintävaatimukset – toimintoperusteinen tuoteluokka (PFC) 2: Kalkitusaine 24

7.1 Esimerkkejä tuoteselosteesta 24

7.2 Viittaukset lainsäädäntöön, niiden selostus ja vapaaehtoiset lisätiedot 26

8. Erityiset merkintävaatimukset – toimintoperusteinen tuoteluokka (PFC) 3: Maanparannusaine 27

8.1 Toimintoperusteinen tuoteluokka (PFC) 3(A): Orgaaninen maanparannusaine 27

8.1.1 Esimerkkejä tuoteselosteesta 27

8.1.2 Viittaukset lainsäädäntöön, niiden selostus ja vapaaehtoiset lisätiedot 28

8.2 Toimintoperusteinen tuoteluokka (PFC) 3(B): Epäorgaaninen maanparannusaine 29

8.2.1 Esimerkki tuoteselosteesta 29

8.2.2 Viittaukset lainsäädäntöön, niiden selostus ja vapaaehtoiset lisätiedot 30

9. Erityiset merkintävaatimukset – toimintoperusteinen tuoteluokka (PFC) 4: Kasvualusta 30

9.1 Esimerkkejä tuoteselosteesta 30

9.2 Viittaukset lainsäädäntöön, niiden selostus ja vapaaehtoiset lisätiedot 32

10. Erityiset merkintävaatimukset – toimintoperusteinen tuoteluokka (PFC) 5: Inhibiittori 32

10.1 PFC 5(A): Nitrifikaatioinhibiittori 32

10.2 PFC 5(B): Denitrifikaatioinhibiittori 33

10.3 PFC 5(C): Ureaasi-inhibiittori 33

11. Erityiset merkintävaatimukset – toimintoperusteinen tuoteluokka (PFC) 6: Kasvibiostimulantti 34

11.1 Esimerkkejä tuoteselosteesta 34

11.1.1 PFC 6(A): Mikrobipohjainen kasvibiostimulantti 34

11.1.2 Toimintoperusteinen tuoteluokka PFC 6(B): Ei-mikrobipohjainen kasvibiostimulantti 36

11.2 Miten valmisteen fyysinen muoto ilmoitetaan? 37

11.3 Miten annetaan valmisteen tehokkuuteen liittyvät ohjeet, mukaan lukien maanhoitokäytännöt, kemialliset lannoitteet, yhteensopimattomuus kasvinsuojeluaineiden kanssa, ruiskulle suositellut suutinkoko ja suutinpaine sekä muut toimenpiteet kulkeumien estämiseksi? 37

11.4 Miten ilmoitetaan, että mikro-organismit voivat aiheuttaa herkistymistä? 37

11.5 Miten tuotantopäivä ja viimeinen voimassaolopäivä ilmoitetaan ja mihin kohtaan tuoteselostetta ne sijoitetaan? 37

11.6 Mikrobipohjaisia biostimulantteja koskevat erityisohjeet 37

12. Erityiset merkintävaatimukset – toimintoperusteinen tuoteluokka (PFC) 7: Lannoitevalmisteiden mekaaninen seos (blendi) 37

12.1 Esimerkkejä tuoteselosteesta 37

12.2 Miten toimintoperusteista tuoteluokkaa (PFC) 7 koskevien vaatimusten mukaiset tiedot esitetään? 44

1. LANNOITEVALMISTEISTA ANNETUN ASETUKSEN YDINTEKSTISSÄ OLEVAT YLEISET MERKINTÄSÄÄNNÖT

1.1 Mitä pakollisiin merkintätietoihin kuuluu?

Merkintävaatimukset 6 ja 8 artikla: Valmistajan/maahantuojan nimi, rekisteröity toiminimi tai rekisteröity tavaramerkki ja postiosoite sekä EU-lannoitevalmisteen tyyppinumero, eränumero tai muu merkintä, jonka avulla lannoitevalmiste voidaan tunnistaa Liite III Yleiset ja erityiset merkintävaatimukset 11 artikla: Ilmaisu ”pakkaaja” tai ”jälleenpakkaaja” ja sen jälkeen nimi, rekisteröity toiminimi tai rekisteröity tavaramerkki sekä postiosoite 17 ja 18 artikla: CE-merkintä ja tarvittaessa ilmoitetun laitoksen tunnusnumero

— Nämä ovat pakollisia vaatimuksia.

— Valmistaja voi halutessaan lisätä ilmaisun ”valmistaja” ennen 6 artiklan 6 kohdassa vaadittuja tietoja.

— Pakkaaja voi lisätä merkintöihin kansallisen viranomaisen antaman tunnistenumeron 11 artiklassa vaadittujen tietojen lisäksi. Ilmoitetun laitoksen tunnusnumero on ilmoitettava tuoteselosteessa ainoastaan sellaisten EU-lannoitevalmisteiden osalta, joiden vaatimustenmukaisuus on arvioitu lannoitevalmisteista annetun asetuksen liitteessä IV olevien moduulien A1 tai D1 mukaisesti.

1.2 Voiko tuoteselosteessa antaa vapaaehtoisia tietoja? Minne tällaiset tiedot tulisi sijoittaa?

Kyllä, tuoteselosteessa voi antaa myös muita kuin asetuksessa määriteltyjä tietoja (lannoitevalmisteista annetun asetuksen sääntöjen mukaan esimerkiksi ilmaisu ”vähäkloorinen” kuuluu vapaaehtoisiin tietoihin). Lannoitevalmisteista annetun asetuksen liitteessä III olevan I osan 8 kohdassa kuitenkin säädetään muun muassa, että vapaaehtoisilla tiedoilla ei saa johtaa loppukäyttäjää harhaan ja että niiden on liityttävä tarkistettavissa oleviin tekijöihin.

1.3 Onko tietoja (esim. eränumero, CE-merkintä, ilmoitetun laitoksen tunnusnumero ja määrä) mahdollista merkitä tuoteselosteen ulkopuolelle itse pakkaukseen?

Tuoteseloste ei välttämättä tarkoita konkreettisesti erillistä kokonaisuutta. Tuoteselosteella tarkoitetaan kaikkia niitä pakollisia tietoja, jotka on kiinnitettävä EU-lannoitevalmisteeseen tai jotka on annettava sen mukana.

— Jos kyseessä on pakkauksessa myytävä tuote, merkintätiedot voidaan antaa itse pakkauksessa ja/tai pakkaukseen kiinnitetyssä asiakirjassa.

— Jos kyseessä on irtotavarana myytävä tuote, merkintätiedot annetaan tuotteen mukana seuraavassa asiakirjassa tai esitteessä.

Talouden toimija voi siis täyttää lannoitevalmisteista annetun asetuksen vaatimukset ilmoittamalla eränumeron, määrän, CE-merkinnän tai muut pakolliset tiedot itse pakkauksessa, jos tämä on toimijan käytäntönä.

1.4 Onko tuoteselosteelle tai kirjasintyypille määritetty vähimmäis- tai enimmäiskokoa? Entä suhteellista kokoa?

Asetus ei sisällä tuoteselosteen tai kirjasintyypin kokoa koskevia sääntöjä. Valmistaja voi itse valita tuoteselosteen koon, kunhan annetut tiedot ovat selkeitä, helposti ymmärrettäviä ja selvästi luettavissa.

1.5 Millä kielellä (kielillä) tuoteseloste laaditaan?

Kukin jäsenvaltio päättää itse tuoteselosteessa käytettävän kielen kansallisten markkinoidensa mukaan.

Jotkin jäsenvaltiot hyväksyvät kirjallisen sopimuksen, jonka ammattikäyttöön tarkoitettuja tuotteita käsittelevä asiakas on allekirjoittanut ja jossa tämä suostuu ottamaan vastaan tuotteita, joiden tuoteseloste on laadittu muulla kuin kyseisen jäsenvaltion virallisella kielellä (esim. englanniksi). Talouden toimijaa kehotetaan tarkistamaan siltä jäsenvaltiolta, jossa tuote on tarkoitus saattaa markkinoille, hyväksytäänkö tällaista sopimusta. Lannoitevalmisteista vastaavat toimivaltaiset kansalliset viranomaiset on lueteltu osoitteessa

https://ec.europa.eu/docsroom/documents/42889?locale=fi.

2. LANNOITEVALMISTEISTA ANNETUN ASETUKSEN LIITTEESSÄ III OLEVAT YLEISET MERKINTÄVAATIMUKSET

2.1 Miten väitettyä toimintoa vastaavan luokan nimi esitetään?

Väitetty toiminto on esitettävä siten, että loppukäyttäjille ja markkinavalvontaviranomaisille annetaan riittävät tiedot eikä niitä johdeta harhaan. Valmistaja voi lyhentää tuotteen toimintoperusteisen tuoteluokan (PFC) nimen kyseisen alaluokan tarvittavaan vähimmäispituuteen, kunhan edellä mainitut vaatimukset täyttyvät. Tällöin on viitattava kyseisen toimintoperusteisen tuoteluokan alaluokan tunnukseen lannoitevalmisteista annetun asetuksen liitteessä I olevassa I osassa esitetyn luettelon mukaisesti.

Edellä esitetyn mukaisesti esimerkiksi seuraavat nimet ovat mahdollisia:

Ensimmäinen vaihtoehto: tuotteen toimintoa vastaava täydellinen nimi lannoitevalmisteista annetun asetuksen liitteessä I olevassa I osassa lueteltujen toimintoperusteisten tuoteluokkien (PFC) 1–6 mukaisesti.

Esimerkiksi:

— Moniravinteinen epäorgaaninen hivenravinnelannoite

— Moniravinteinen kiinteä epäorgaaninen pääravinnelannoite, joka sisältää runsastyppistä ammoniumnitraattia

— Nestemäinen orgaaninen kivennäislannoite

Toinen vaihtoehto: viittaus toimintoperusteisen tuoteluokan tunnukseen (isot ja pienet kirjaimet asetuksen mukaisesti) ja lyhennetty nimi.

Esimerkiksi:

Täydellinen nimi Viittaus toimintoperusteisen tuoteluokan tunnukseen + lyhennetty nimi Ehdot Moniravinteinen epäorgaaninen hivenravinnelannoite PFC 1(C)(II)(b) – Kivennäishivenravinnelannoite Lyhennettyä nimeä voi käyttää vain sillä edellytyksellä, että liitteessä III olevan II osan toimintoperusteista tuoteluokkaa 1 koskevan 4 kohdan ehdot täyttyvät. Moniravinteinen kiinteä epäorgaaninen pääravinnelannoite, joka sisältää runsastyppistä ammoniumnitraattia PFC 1(C)(I)(a)(ii)(A) – Kivennäislannoite, joka sisältää runsastyppistä ammoniumnitraattia Lyhennettyä nimeä voi käyttää vain sillä edellytyksellä, että liitteessä III olevan II osan toimintoperusteista tuoteluokkaa 1 koskevan 4 kohdan ehdot täyttyvät. Nestemäinen orgaaninen kivennäislannoite PFC 1(B)(II) – Orgaaninen kivennäislannoite Ei sovelleta

Toiminnon ilmoittaminen EU-lannoitevalmisteen yhteydessä edellyttää aina, että lannoitevalmisteelle on tehty kyseisen toiminnon osalta tulokseltaan hyväksyttävä vaatimustenmukaisuuden arviointi. Tämä koskee myös sellaisia lannoitevalmisteita, joilla ilmoitetaan olevan useampi kuin yksi toiminto (ks. liitteessä III olevan I osan 2 kohta). Lisätietoja on kohdassa 2.8.

2.2 Miten EU-lannoitevalmisteen määrä ilmoitetaan?

Kasvualustaa lukuun ottamatta asetuksessa ei anneta erityisiä määrän ilmoittamista koskevia sääntöjä. Määrä voidaan ilmoittaa massana (t, kg tai g) tai tilavuutena (m3, l tai ml). Mittayksiköiden osalta suositellaan käyttämään vain kansainvälisen mittayksikköjärjestelmän mukaisia yksiköitä.

Kiinteiden lannoitevalmisteiden osalta suositellaan ilmoittamaan määrä nettomassana, nestemäisten lannoitevalmisteiden osalta nettomassana ja/tai tilavuutena.

Kasvualustaa koskevat erityisvaatimukset, jotka on esitetty liitteessä III olevan II osan toimintoperusteisen tuoteluokan 4 kohdassa. Vaadittujen mittayksiköiden lisäksi määrän voi ilmoittaa vapaaehtoisesti myös muilla suureilla.

2.3 Miten annetaan yleisiä käyttömääriä koskevat tiedot?

Koska lannoitussuositukset voivat olla kasvi-, kasvupaikka-, maaperä- tai ilmastokohtaisia, voi olla perusteltua, että valmistajat ja muut talouden toimijat antavat melko yleisiä käyttömäärä- ja enimmäiskäyttömääräsuosituksia.

Valmistaja voi mukauttaa käyttömäärää koskevat tiedot loppukäyttäjän mukaan. Tässä yhteydessä voidaan erotella seuraavat käyttäjäryhmät:

— kuluttajat (kotitaloudet, puutarhaharrastajat)

— ammattilaiset (julkinen sektori, viljelijät)

— teolliset käyttäjät (aineen käyttö teollisuuslaitoksessa sellaisenaan tai valmisteen osana, yritysten välinen toiminta).

Tätä tapaa noudattavia talouden toimijoita suositellaan mukauttamaan käyttömäärää koskevia tietoja edellä esitetyn luokituksen mukaan seuraavalla tavalla:

— Kuluttajamarkkinat: tuoteselosteessa olisi annettava yksityiskohtaiset tiedot kasvikohtaisista käyttömääristä.

— Ammattilaiskäyttäjien markkinat: tuoteselosteessa olisi ilmoitettava yleiset käyttömäärät ja annettava seuraavanlainen ohje (esimerkkivirke): ”Tarkemmat käyttömääräsuositukset saat ottamalla yhteyttä yritykseen X tai yrityksen X jakelijaan.”

— Teollisten käyttäjien markkinat: tuoteselosteessa olisi oltava seuraavanlainen ohje (esimerkkivirke): ”Tätä tuotetta ei ole tarkoitettu käytettäväksi suoraan ilman käsittelyä.”

Lisäksi tuoteselosteeseen suositellaan lisäämään esimerkiksi seuraavanlainen teksti, jossa viljelijöitä kehotetaan noudattamaan hyviä lannoituskäytäntöjä:

”Tässä esitetyt käyttömäärät ovat suosituksia. Viljelijöitä suositellaan ottamaan yhteyttä maatalousneuvojaan suositusten mukauttamiseksi tilanteen mukaan ja liiallisen lannoituksen välttämiseksi.”

tai

”Viljelijöitä kehotetaan välttämään ravinnehävikkiä ja ottamaan huomioon viralliset suositukset lannoitussuunnitelmaa laatiessaan.”

Huom. Pakollisten vaatimusten lisäksi voidaan antaa myös vapaaehtoisia tietoja. Talouden toimija voi esimerkiksi myydä teolliselle asiakkaalle tuotteen, jonka tuoteseloste on laadittu ammattilaiskäyttäjälle.

2.4 Miten annetaan tietoa varastointiolosuhteista?

Valmistajan vastuulla on määrittää varastointiolosuhteet tuotetta koskevien tietojensa perusteella ja hyvien käytäntöjen mukaisesti. Tavoitteena olisi oltava ennen kaikkea se, että tuote säilytetään turvallisissa olosuhteissa laadun heikkenemättä ja taatun sisällön vähenemättä. Hyvien käytäntöjen kuvaamiseksi voidaan käyttää selkeitä kuvamerkkejä, jotka eivät saa olla harhaanjohtavia.

Varastointiolosuhteita koskevat tiedot voivat kattaa muun muassa seuraavat seikat:

— säilytysaika

— säilytysympäristö (esim. avoin/katettu/suljettu tila tai säilyttäminen peitettynä tai kuivassa)

— varastointilämpötila/kosteus

— pinoaminen

— yhteensopimattomuus muiden materiaalien kanssa

— ohje: ”Noudata myös mahdollisessa käyttöturvallisuustiedotteessa annettuja ohjeita”.

2.5 Mitä tarkoittaa ainesosaluokkaan (CMC) 9 kuuluvaa polymeeriä sisältävien valmisteiden funktionaalisuusaika?

Valmistaja voi päättää ”ainesosaluokkaan (CMC) 9: Muut polymeerit kuin ravinnepolymeerit” kuuluvan polymeerin funktionaalisuusajan. Funktionaalisuusaika määrittää sekä polymeerin hajoamisnopeuden että sen, kuinka usein valmistetta voidaan käyttöohjeiden mukaan käyttää. Jos ilmoitettu funktionaalisuusaika on lyhyt, käyttöohjeissa voidaan sallia usein toistuva käyttö, mutta tällöin myös todellisen biohajoamisen olisi tapahduttava nopeasti. Jos ilmoitettu funktionaalisuusaika on pidempi, biohajoaminen voi olla hitaampaa, mutta tällöin myös käyttöväli on määrättävä käyttöohjeissa pidemmäksi, koska liitteessä III olevan I osan 1 kohdan f alakohdan mukaan kahden käyttökerran välisen ajan on oltava vähintään yhtä pitkä kuin ilmoitettu funktionaalisuusaika, eli tuotetta ei saa käyttää uudelleen ilmoitettuna funktionaalisuusaikana.

Tästä voidaan ilmoittaa tuoteselosteessa yleisluontoisella virkkeellä. Tarvittaessa voidaan lisätä kuvamerkki (esimerkki alla), josta käy ilmi funktionaalisuusajan enimmäiskesto. Kuvamerkin yhteyteen olisi lisättävä teksti esimerkiksi jäljempänä esitetyn suosituksen mukaisesti. Kun funktionaalisuusaika ilmaistaan aikavälinä, kuten toisessa esimerkissä, on tärkeää, että käyttöohjeissa kielletään valmisteen käyttäminen uudelleen koko aikavälin kattamalla ajalla.

”Tuotetta ei saa käyttää uudelleen ennen funktionaalisuusajan päättymistä. Tarkempia tietoja suosituksista saat yritykseltä tai tuotteen jakelijalta: www.verkkosivusto.com.”

”Tuotetta saa käyttää uudelleen aikaisintaan 8 viikon kuluttua. Tarkempia tietoja suosituksista saat yritykseltä tai tuotteen jakelijalta: www.verkkosivusto.com.”

Jos valmiste sisältää sideaineena toimivan polymeerin, tuoteselosteeseen on lisättävä virke, jossa käyttäjälle kerrotaan, että valmiste ei saa joutua kosketukseen maaperän kanssa.

2.6 Miten annetaan tiedot riskien hallinnasta?

Kun kyseessä Euroopan parlamentin ja neuvoston asetuksen (EY) N:o 1272/2008 (2), jäljempänä ’luokituksesta, merkinnöistä ja pakkaamisesta annettu asetus’, mukaisesti luokiteltu tuote, on merkintöjen osalta noudatettava myös muita vaatimuksia. Lisätietoja on kohdassa 2.10.

Muissa tapauksissa valmistajan vastuulla on antaa asiaankuuluvat tiedot riskien hallitsemiseksi. Kuvamerkkejä voidaan käyttää, kunhan ne ovat selkeitä eivätkä johda harhaan (lukuun ottamatta luokituksesta, merkinnöistä ja pakkaamisesta annetun asetuksen mukaisia varoitusmerkkejä, joita ei saa käyttää, jos tuotetta ei ole luokiteltu).

Tuoteselosteeseen voidaan myös lisätä esimerkiksi seuraavanlainen yleisluontoinen virke: ”Noudata lannoitevalmisteen suositeltuja käyttöohjeita ihmisen terveydelle ja ympäristölle aiheutuvien riskien välttämiseksi.”

Lannoitevalmisteista annetun asetuksen liitteessä III olevan I osan 4–6 kohdan mukaan seuraavissa erityistapauksissa tuoteselosteeseen on lisättävä seuraavat virkkeet:

— Jos EU-lannoitevalmiste sisältää eläimistä saatavia sivutuotteita koskevassa asetuksessa tarkoitettua sivutuotetta, joka on muu kuin lanta, tuoteselosteessa on oltava seuraava virke: ”Tuotantoeläimiä ei saa ruokkia syöttämällä niille tai antamalla niiden laiduntaa laidunkasvillisuutta, joka on kasvatettu sellaisessa maassa, johon on käytetty tuotetta, paitsi jos niitto tai laiduntaminen tapahtuu vähintään 21 päivän varoajan jälkeen.”

— Jos EU-lannoitevalmiste sisältää risiiniä, tuoteselosteessa on oltava seuraava virke: ”Vaarallista eläimille syötynä.”

— Jos EU-lannoitevalmiste sisältää käsittelemätöntä tai käsiteltyä kaakaonkuorta, tuoteselosteessa on oltava seuraava virke: ”Myrkyllinen koirille ja kissoille”.

2.7 Mitä ainesosilla tarkoitetaan ja miten ne merkitään?

Ainesosilla tarkoitetaan kaikentyyppisiä materiaaleja (kuten raaka-aineita, aineita, seoksia ja tilavuuden kasvattamiseen tarkoitettuja täyttäviä aineita), joita on käytetty tai lisätty lannoitevalmisteeseen tarkoituksellisesti valmistuksen aikana tai jotka on saatu tarkoituksellisesti kemiallisen reaktion avulla tuotteen tuotantoprosessin yhteydessä. Joissakin tapauksissa ainesosat voivat sisältää epäpuhtauksia, eikä niitä tule sisällyttää ainesosaluetteloon.

Kemiallisen reaktion avulla saatujen aineiden osalta on ilmoitettava ainoastaan reaktiotuote (esimerkiksi ammoniumnitraatti tai urea), ei lähtöaineita.

Lannoitevalmisteista annetun asetuksen mukaisesti kaikki ainesosat, joita on yli 5 prosenttia tuotteen painosta, on lueteltava alenevassa suuruusjärjestyksessä kuivapainon mukaan.

Sen lisäksi, että talouden toimijan on ilmoitettava kaikki ainesosat, joita on yli 5 prosenttia tuotteen painosta, se voi halutessaan ilmoittaa tuoteselosteessa myös ne ainesosat, joita on alle 5 prosenttia tuotteen painosta. Jotta pakollisten ja vapaaehtoisten merkintätietojen välille ei synny sekaannusta, jäljempänä mainitut ainesosat on lueteltava lisätiedoissa eikä osiossa ”Ainesosat”, jossa on tarkoitus luetella vain ne ainesosat, joita on yli 5 prosenttia tuotteen painosta.

Lannoitevalmisteista annetussa asetuksessa ei vaadita ilmoittamaan kunkin ainesosan prosenttimääräistä osuutta lannoitevalmisteen lopullisesta koostumuksesta.

Luokituksesta, merkinnöistä ja pakkaamisesta annetun asetuksen kattamien aineiden ja seosten tunnistetietojen osalta on noudatettava kaikkia kyseisen asetuksen sisältämiä vaatimuksia. Näin ollen seoksen ainesosaluettelossa on annettava seoksen kauppanimi ja kaikkien sellaisten ainesosien tunnistetiedot, jotka vaikuttavat seoksen luokitukseen, kuten luokituksesta, merkinnöistä ja pakkaamisesta annetun asetuksen 18 artiklan 3 kohdassa säädetään.

Luonnonmateriaaleista voidaan käyttää luokituksesta, merkinnöistä ja pakkaamisesta annetun asetuksen 18 artiklan mukaisten nimien lisäksi mineraalien nimiä (esimerkiksi sylviniitti tai langbeiniitti) ja materiaalin mahdollista tunnistenumeroa (CAS-numero tai EY-numero).

Jotta vältetään hyvin pitkät luettelot itse tuoteselosteessa, ainesosaluokat suositellaan ilmoittamaan alaviitteessä tai viittaamalla ainesosaluokkaan lyhennetyssä muodossa.

Esimerkki: orgaaninen kivennäislannoite

— Ainesosaluokat alaviitteinä Kaakaonkuori1, höyhenjauho2, väkevöity superfosfaatti3 (CAS-nro: 65996-95-4), kaliumkloridi3 (CAS-nro: 7447-40-7), magnesiumoksidi3 (CAS-nro: 1309-48-4), risiinikakku1, luujauho2, urea3 (CAS-nro: 57-13-6). Seuraavien kanssa: 1 Kasvit, kasvien osat tai kasviuutteet, 2 asetuksessa (EY) N:o 1069/2009 tarkoitetut johdetut sivutuotteet, 3 ensiömateriaalista koostuvat aineet ja seokset.

— Lyhennetty viittaus ainesosaluokkaan Kaakaonkuori (CMC 2: kasvit, kasvien osat tai kasviuutteet), höyhenjauho (CMC 10: Euroopan parlamentin ja neuvoston asetuksessa (EY) N:o 1069/2009 (3) tarkoitetut johdetut sivutuotteet), väkevöity superfosfaatti (CAS-nro: 65996-95-4) (CMC 1: ensiömateriaalista koostuvat aineet ja seokset), kaliumkloridi (CAS-nro: 7447-40-7) (CMC 1), magnesiumoksidi (CAS-nro: 1309-48-4) (CMC 1), risiinikakku (CMC 2), luujauho (CMC 10), urea (CAS-nro: 57-13-6) (CMC 1). Kompostia ja/tai mädätettä sisältävien lannoitevalmisteiden tapauksessa ainesosaluetteloon suositellaan lisäämään käytetyt raaka-aineet.

Esimerkki:

— Komposti CMC 3 (viherkomposti)

— Mädäte CMC 5 (lannasta, energiakasveista ja biojätteestä peräisin oleva kuivatettu mädäte) tai mädäte CMC 5 (energiakasveista ja kasviperäisestä biojätteestä peräisin oleva kiinteä mädäte)

2.8 Miten tuoteselosteessa ilmoitetaan valmisteen toiminnot, jos niitä on enemmän kuin kaksi?

Tuoteselosteessa on ilmoitettava tuotteen väitettyjä toimintoja vastaavien tuoteluokkien (PFC) nimet, jotka on lueteltu lannoitevalmisteista annetun asetuksen liitteessä I. Tuoteselosteessa saa ilmoittaa vain niiden toimintoperusteisten tuoteluokkien (PFC) nimet, joiden osalta on tehty tulokseltaan hyväksyttävä vaatimustenmukaisuuden arviointi. Jos toimintoja on enemmän kuin kaksi, valmistaja voi itse päättää, missä järjestyksessä toiminnot esitetään tuoteselosteessa. Toiminnot voi erottaa ajatusviivalla tai esimerkiksi sanalla ”ja”.

Esimerkkejä:

— Yksiravinteinen kiinteä epäorgaaninen pääravinnelannoite – kalkitusaine

— Yksiravinteinen kiinteä epäorgaaninen pääravinnelannoite ja kalkitusaine

— Yksiravinteinen kiinteä epäorgaaninen pääravinnelannoite ja kalkitusaine

Jos valmiste kuuluu toimintoperusteiseen tuoteluokkaan (PFC) 7 tai luokkaan 6(A) ja 6(B), noudatetaan edellä kuvattuja yleisiä suosituksia.

Toimintoperusteisten tuoteluokkien (PFC) tunnusten mainitseminen ei ole pakollista (ks. lisätiedot kohdassa 2.1).

2.9 Voiko liitteessä III olevan I osan 4–6 ja 9 kohdassa vaaditut sanamuodot muotoilla eri tavalla?

Lannoitevalmisteista annetun asetuksen mukaan liitteessä III olevan I osan 4–6 kohdassa vaadittuja sanamuotoja ei saa muotoilla eri tavalla.

Liitteessä III olevan I osan 9 kohdassa mainitun ilmaisun ”vähäkloorinen” sijasta voidaan käyttää muuta samankaltaista sanamuotoa.

2.10 Onko mahdollista käyttää hyvien käytäntöjen mukaisia kuvamerkkejä? Miten luokituksesta, merkinnöistä ja pakkaamisesta annettu asetus vaikuttaa tähän?

Jos valmiste ei kuulu luokituksesta, merkinnöistä ja pakkaamisesta annetun asetuksen soveltamisalaan, käyttäjälle voidaan vapaaehtoisesti antaa tietoa varastointiolosuhteista sekä terveyteen ja ympäristöön kohdistuvien vaikutusten hallinnasta hyvien käytäntöjen mukaisilla kuvamerkeillä.

Kun valmisteeseen sovelletaan luokituksesta, merkinnöistä ja pakkaamisesta annettua asetusta, tuoteselosteessa on noudatettava kaikkia kyseisessä asetuksessa asetettuja merkintävaatimuksia (mm. varoitusmerkit, huomiosanat, vaaralausekkeet ja turvalausekkeet, tarvittaessa yksilöllinen koostumustunnus (UFI-tunniste) sekä muut kulutuskäyttöä koskevat vaatimukset), myös varastointiolosuhteita ja riskien hallintaa koskevia vaatimuksia. Lisätiedot (esimerkiksi hyvien käytäntöjen mukaiset kuvamerkit) voi ilmoittaa tuoteselosteessa luokituksesta, merkinnöistä ja pakkaamisesta annetun asetuksen 25 artiklan mukaisesti. Ne eivät saa korvata eivätkä kumota luokituksesta, merkinnöistä ja pakkaamisesta annetussa asetuksessa vaadittuja pakollisia merkintöjä eivätkä olla ristiriidassa niiden kanssa.

Kuvamerkkejä käytettäessä on vältettävä kaksoismerkintöjä luokituksesta, merkinnöistä ja pakkaamisesta annetun asetuksen 25 artiklan mukaisesti.

Esimerkki:

2.11 Missä tapauksissa valmistaja voi ilmoittaa ravinnepitoisuuden alkuaineina?

Valmistaja voi ilmoittaa lannoitevalmisteista annetun asetuksen edellyttämän ravinnepitoisuuden oksidimuodon sijasta tai sen lisäksi alkuaineena liitteessä III olevan I osan 10 kohdassa määritettyjen muuntokertoimien mukaisesti. Lisätietoja on tämän ohjeasiakirjan kohdassa 3.

2.12 Miten viitata orgaaniseen ainekseen orgaanisen hiilen sijasta?

Lannoitevalmisteista annetussa asetuksessa vaaditut tiedot voivat viitata orgaaniseen ainekseen orgaanisen hiilen (Corg) sijasta tai sen lisäksi seuraavan muuntokertoimen mukaisesti:

orgaaninen hiili (Corg) = orgaaninen aines × 0,56.

Jos käytetään molempia, orgaaninen aines voidaan sijoittaa sulkeisiin orgaanisen hiilen (Corg) rinnalle tai vapaaehtoiset tiedot sisältävään osioon.

2.13 Esimerkki yleisistä merkintävaatimuksista ja esitystavasta

Tämän ohjeasiakirjan liitteenä on yksityiskohtainen tuoteselostekehys, joka sisältää kaikki toimintoperusteiset tuoteluokat (PFC) ja viittaukset lannoitevalmisteista annetun asetuksen sisältämiin merkintävaatimuksiin.

3. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 1: LANNOITE

3.1 Onko tuoteselosteessa ilmoitettava kaikkien lannoitteessa olevien ravinteiden pitoisuus?

Liitteessä III olevan II osan toimintoperusteista tuoteluokkaa (PFC) 1 (Lannoite) koskevan 1 kohdan mukaisesti ravinteista ilmoittaminen on vapaaehtoista ja valmistajat päättävät itse, mitkä ravinteet ne mainitsevat, kunhan liitteessä I määritetyt vähimmäismäärään liittyvät vaatimukset täyttyvät. Tämä ei kuitenkaan koske

— typpeä (N) ja fosforipentoksidia (P2O5), jotka on mainittava aina, kun niiden pitoisuudet ovat yli 0,5 massaprosenttia (lisätietoja kohdassa 3.3)

— hivenravinteita, jotka esiintyvät liitteessä I määritettynä vähimmäispitoisuutena; tällaiset hivenravinteet on ilmoitettava, jos niitä on lisätty epäorgaaniseen tai orgaaniseen kivennäislannoitteeseen tarkoituksellisesti.

Jos ravinne ilmoitetaan, on noudatettava kaikkia lannoitevalmisteista annetun asetuksen mukaisia ravinnepitoisuusilmoitusta koskevia vaatimuksia.

3.2 Miten ilmoitetaan niiden sekundaariravinteiden pitoisuus (PFC 1(A) ja PFC 1(B)), joiden osalta asetuksessa ei ole määritetty vähimmäispitoisuutta?

Valmistajan vastuulla on ilmoittaa sekundaariravinteiden pitoisuus ottaen huomioon niihin sovellettavat poikkeamat.

3.3 Miten annetaan tiedot typen (N) ja fosforipentoksidin (P2O5) pitoisuuksista silloin, kun ne on mainittava (kun niiden pitoisuudet ovat yli 0,5 massaprosenttia)?

Typen (N) ja fosforipentoksidin (P2O5) pitoisuudet voidaan ilmoittaa pitoisuusväleinä. Nämä pitoisuustiedot sijoitetaan osaksi tuoteselostetta ravinnepitoisuusilmoituksen alle, ja ne on erotettava siitä selkeästi viivalla tai muilla merkintätiedoilla (ks. tämän ohjeasiakirjan kohdassa 2.13 oleva esimerkki tuoteselostekehyksestä). Nämä pitoisuustiedot voidaan esittää yleisessä virkkeessä, esimerkiksi: ”Valmiste sisältää…”

3.4 Voiko valmisteen tuoteluokan nimessä käyttää ilmaisun ”epäorgaaninen” sijasta tai lisäksi ilmaisua ”kivennäis-” tai ”mineraali-”? Minne tämä ilmaisu sijoitetaan?

Kyllä, ilmaisu ”epäorgaaninen” voidaan toimintoperusteiseen tuoteluokkaan (PFC) 1(C) kuuluvien lannoitteiden yhteydessä korvata ilmaisulla ”kivennäis-” tai ”mineraali-”, kunhan lannoitevalmisteista annetun asetuksen liitteessä III olevan II osan toimintoperusteista tuoteluokkaa (PFC) 1 (Lannoite) koskevan 4 kohdan edellytykset täyttyvät. Tällöin valmistajan on lisättävä viittaus siihen toimintoperusteisen tuoteluokan (PFC) alaluokkaan (PFC 1(C) (I) (a) (ii)), johon valmiste kuuluu, jotta noudatetaan liitteessä III olevan I osan 1 kohdan a alakohtaa.

Esimerkki:

— Kivennäispääravinnelannoite (PFC 1(C)(I)(a)(i))

— Kivennäispääravinnelannoite – PFC 1(C)(I)(a)(i)

— PFC 1(C)(I)(a)(i): Kivennäispääravinnelannoite

3.5 Tarkoittaako ammoniumtyppi (NH3) ammoniakkityppeä (NH4 +) toimintoperusteisen tuoteluokan (PFC) 1 yhteydessä?

Kyllä.

4. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 1(A): ORGAANINEN LANNOITE

4.1 Esimerkki tuoteselosteesta

4.2 Miten ilmoitetaan orgaaninen typpi ja orgaanisen aineksen alkuperä?

Valmistajan vastuulla on antaa asiaankuuluvat tiedot orgaanisen lannoitteen sisältämän orgaanisen aineksen alkuperästä. Valmistajan vastuulla on myös antaa tarvittavat tiedot ympäristöön kohdistuvien riskien hallitsemiseksi. Sen varmistamiseksi, että käyttäjä noudattaa nitraattidirektiiviä, orgaanista typpeä koskevassa ilmoituksessa olisi mainittava ainakin seuraavat:

— ”X % eläinperäistä orgaanista typpeä, josta Y % lannasta”, jos valmisteen sisältämä orgaaninen typpi on peräisin ainoastaan eläinperäisestä raaka-aineesta

— ”X % kasviperäistä orgaanista typpeä”, jos valmisteen sisältämä orgaaninen typpi on peräisin ainoastaan kasviperäisestä raaka-aineesta

— ”X % kasvi- ja eläinperäistä orgaanista typpeä, josta Y % lannasta”, jos valmisteen sisältämä orgaaninen typpi on peräisin sekä eläin- että kasviperäisestä raaka-aineesta.

4.3 Millä tarkkuudella toimintoperusteista tuoteluokkaa (PFC) 1(A) koskevat pakolliset tiedot on ilmoitettava?

Tämä kohta on merkittävä erityisesti orgaanisen hiilen ja kuiva-ainepitoisuuden kaltaisten tietojen kannalta.

Valmistaja voi itse määrittää käyttäjän kannalta hyödyllisimmän tarkkuustason antaessaan edellä mainittuja tietoja. Orgaanisen hiilen ja kuiva-ainepitoisuuden osalta suositellaan enintään yhden desimaalin tarkkuutta, koska tätä suurempi tarkkuus ei enää vastaisi tämänhetkisten analyysimenetelmien tarkkuutta.

4.4 Onko ammoniumtyppi mainittava, vaikka sitä ei olisi valmisteessa?

Ammoniumtyppi tulee mainita ainoastaan, jos sitä on lopputuotteessa.

4.5 Voiko orgaanisen hiilen sijasta ilmoittaa orgaanisen aineksen?

Liitteessä III olevan I osan 11 kohdan mukaisesti orgaanisen hiilen (Corg) sijasta tai sen lisäksi voidaan viitata orgaaniseen ainekseen. Tässä tapauksessa on tärkeää noudattaa seuraavaa muuntokerrointa:

Corg = orgaaninen aines × 0,56.

Jos käytetään molempia, orgaaninen aines voidaan sijoittaa sulkeisiin orgaanisen hiilen (Corg) rinnalle tai vapaaehtoiset tiedot sisältävään osioon.

4.6 Minne tuotantopäivää koskevat tiedot sijoitetaan?

Tuotantopäivä tarkoittaa tuotteen valmistusprosessin päättymispäivää, jonka valmistaja määrittää itse. Jos valmistaja ei valmistus- tai varastointijärjestelmän vuoksi tiedä tarkkaa tuotantopäivää, tuotantopäiväksi voidaan katsoa tuotteen pakkaamispäivä. Tuotantopäivän tarkka sijainti tuoteselosteessa tai pakkauksessa voidaan määrittää sen mukaan, mikä sopii parhaiten kyseisen tuotteen tapauksessa, kunhan tuoteseloste sisältää kaikki tiedot. On siis mahdollista ilmoittaa päivämäärä vain yhdessä kohdassa tuoteselostetta. Talouden toimija voi ilmoittaa päivämäärän valitsemassaan muodossa (kirjaimina tai numeroina), kunhan päivämäärä esitetään täydellisessä muodossa (päivä, kuukausi ja vuosi). Nämä tiedot on merkitty esimerkkituoteselosteeseen mustalla värillä.

5. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 1(B): ORGAANINEN KIVENNÄISLANNOITE

5.1 Esimerkki tuoteselosteesta

5.2 Miten ilmoitetaan orgaaninen typpi ja orgaanisen aineksen alkuperä?

Valmistajan vastuulla on antaa asiaankuuluvat tiedot orgaanisen kivennäislannoitteen sisältämän orgaanisen aineksen alkuperästä. Valmistajan vastuulla on myös antaa tarvittavat tiedot ympäristöön kohdistuvien riskien hallitsemiseksi. Sen varmistamiseksi, että käyttäjä noudattaa nitraattidirektiiviä, orgaanista typpeä koskevassa ilmoituksessa olisi mainittava ainakin seuraavat:

— ”X % eläinperäistä orgaanista typpeä, josta Y % lannasta”, jos valmisteen sisältämä orgaaninen typpi on peräisin ainoastaan eläinperäisestä raaka-aineesta

— ”X % kasviperäistä orgaanista typpeä”, jos valmisteen sisältämä orgaaninen typpi on peräisin ainoastaan kasviperäisestä raaka-aineesta

— ”X % kasvi- ja eläinperäistä orgaanista typpeä, josta Y % lannasta”, jos valmisteen sisältämä orgaaninen typpi on peräisin sekä eläin- että kasviperäisestä raaka-aineesta.

5.3 Onko typen (N), fosforin (P) tai kaliumin (K) osalta ilmoitettava tietty esiintymismuoto, vaikka niitä ei olisi valmisteessa?

Ravinteiden tietyt muodot tai liukoisuus tulee ilmoittaa ainoastaan, jos tällaisia ravinteita on lopputuotteessa.

5.4 Miten annetaan tarvittavat tiedot lannoitteita käytettäessä vapautuvan ammoniakin mahdollisesta vaikutuksesta ilman laatuun ja miten käyttäjiä kehotetaan toteuttamaan asianmukaiset korjaavat toimenpiteet, kun valmisteessa on ureaa (CH4N2O)?

Kaikkien lannoitevalmisteista annetun asetuksen mukaisesti markkinoille saatettavien, ureaa sisältävien lannoitevalmisteiden tuoteselosteessa on mainittava mahdollinen vaikutus ilman laatuun, jos lannoitetta käytettäessä vapautuu ammoniakkia, ja kehotettava käyttäjiä toteuttamaan asianmukaiset korjaavat toimenpiteet. Nämä tiedot tulisi mieluiten sijoittaa ravinnepitoisuusilmoituksen lähelle tai sen alapuolelle tai turvallisuutta ja ympäristöä koskevaan osioon.

Tiedot voi esittää yleisluontoisesti esimerkiksi seuraavilla tavoilla:

”Tämä lannoite sisältää ureaa, josta voi vapautua ammoniakkia ja joka voi vaikuttaa ilman laatuun. Olosuhteista riippuen on toteutettava asianmukaiset korjaavat toimenpiteet.”

tai

”Tämä lannoite sisältää ureaa, josta voi vapautua ammoniakkia ja joka voi vaikuttaa ilman laatuun. Olosuhteista riippuen on toteutettava asianmukaiset korjaavat toimenpiteet. Lannoitteen valmistaja on jo lisännyt valmisteeseen ureaasi-inhibiittoria korjaavana toimenpiteenä.”

5.5 Miten ilmoitetaan alhainen kadmiumpitoisuus?

Kun valmisteen kadmiumpitoisuus on enintään 20 mg/kg fosforipentoksidia (P2O5), valmisteeseen voi lisätä maininnan alhaisesta kadmiumpitoisuudesta. Tämä suositellaan mainitsemaan tuoteselosteen ”Lisätiedot”-osiossa. Alhainen kadmiumpitoisuus voidaan ilmoittaa eri tavoin tekstinä ja/tai kuvamerkillä. Jos käytetään kuvamerkkiä, siinä olisi esitettävä kemiallinen merkki ”Cd” mutta ei muita tuotteen ominaisuuksia tarkoittavia symboleja.

5.6 Millä tarkkuudella hivenravinteet voi ilmoittaa?

Valmistajan olisi käytettävä samaa desimaalimäärää kuin lannoitevalmisteista annetussa asetuksessa on käytetty hivenravinteiden yhteydessä. Lisätietoja on kohdassa 6.1.2.

6. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 1(C): EPÄORGAANINEN LANNOITE

6.1 Toimintoperusteinen tuoteluokka (PFC) 1(C)(I): Epäorgaaninen pääravinnelannoite

6.1.1 Esimerkki tuoteselosteesta

Ehdotus hivenravinteita sisältävän epäorgaanisen pääravinnelannoitteen ravinnepitoisuusilmoitukseksi, mukaan lukien maininta kivennäislannoite-nimityksestä:

KIINTEÄ EPÄORGAANINEN PÄÄRAVINNELANNOITE NPK (Ca, Mg, S) hivenravinteita sisältävä kivennäislannoite, 16-9-12 (+3 +2 +15) / 16-3,9-10 (+2,1 +1,2 +6) tai KIVENNÄISLANNOITE (PFC 1(C)(I)(a)) NPK (Ca, Mg, S) hivenravinteita sisältävä lannoite, 16-9-12 (+3 +2 +15) / 16-3,9-10 (+2,1 +1,2 +6) tai KIVENNÄISLANNOITE (PFC 1(C)(I)(a)) NPK (Ca, Mg, S) kemiallinen (4) hivenravinnelannoite, 16-9-12 (+3 +2 +15) / 16-3,9-10 (+2,1 +1,2 +6) tai KIVENNÄISLANNOITE (PFC 1(C)(I)(a)) NPK (Ca, Mg, S) kemiallinen lannoite, 16-9-12 (+3 +2 +15) / 16-3,9-10 (+2,1 +1,2 +6), sisältää hivenravinteita 16% KOKONAISTYPPI (N) 7,0 % nitraattityppi 9,0 % ammoniumtyppi 9% KOKONAISFOSFORIPENTOKSIDI (P2O5) (= 3,9 % P) 6,7 % vesiliukoinen fosforipentoksidi (P2O5) (= 2,9 % P) 9,0 % neutraaliin ammoniumsitraattiin liukoinen fosforipentoksidi (P2O5) (= 3,9 % P) 12 % KALIUMOKSIDI (K2O) (= 10 % K), vesiliukoinen 3% KOKONAISKALSIUMOKSIDI (CaO) (= 2,1 % Ca) 1,0 % vesiliukoinen CaO (= 0,7 % Ca) 2% KOKONAISMAGNESIUMOKSIDI (MgO) (= 1,% Mg) 15 % RIKKITRIOKSIDI (SO3) (= 6 % S), vesiliukoinen 0,01% boori (B) natriumsuolana, vesiliukoinen 0,020% kokonaiskupari (Cu), kompleksoitu heptaglukonihapolla, 0,015 % vesiliukoista 0,30% kokonaisrauta (Fe) 0,26 % sulfaattina, vesiliukoinen; 0,04 % kelatoitu etyleenidiamiinitetraetikkahapolla 0,05% mangaani (Mn) sulfaattina, vesiliukoinen 0,006% kokonaismolybdeeni (Mo) natriumsuolana 0,003 % vesiliukoista 0,008% kokonaissinkki (Zn) oksidina Käytettäväksi ainoastaan todettuun tarpeeseen. Käyttömäärää ei saa ylittää.

Huomautus: Tämä esimerkkituoteseloste sisältää vain osan pakollisista merkinnöistä (tähän lannoiteluokkaan sovellettavat merkinnät). Kaikki merkinnät sisältävä esimerkki on kohdassa 6.5.

6.1.2 Kuinka monen desimaalin tarkkuudella tiedot on annettava tuoteselosteessa?

Lannoitevalmisteista annettu asetus ei sisällä ohjeita desimaalien määrästä. Tuoteselosteen laatijan on pyrittävä pitämään tuoteseloste käyttäjän kannalta helposti luettavana, ja siksi ehdotetaan seuraavaa:

— Pääravinteiden (N-P-K-Ca-Mg-Na-S) yhteydessä olisi käytettävä enintään yhtä desimaalia, lukuun ottamatta niitä pääravinteita, joille lannoitevalmisteista annetun asetuksen liitteessä I määritetty ilmoitettava vähimmäismäärä sisältää yhden tai useamman desimaalin.

— Hivenravinteiden yhteydessä olisi käytettävä mahdollisimman usein samaa desimaalimäärää kuin asetuksessa. Tarvittaessa (esimerkiksi poikkeamia koskevien raja-arvojen ilmoittamiseksi) hivenravinteiden yhteydessä voidaan käyttää yhtä ylimääräistä desimaalia lannoitevalmisteista annetun asetuksen mukaisesti.

6.1.3 Miten annetaan tarvittavat tiedot lannoitteita käytettäessä vapautuvan ammoniakin mahdollisesta vaikutuksesta ilman laatuun ja miten käyttäjiä kehotetaan toteuttamaan asianmukaiset korjaavat toimenpiteet, kun valmisteessa on ureaa (CH4N2O)?

Kaikkien lannoitevalmisteista annetun asetuksen mukaisesti markkinoille saatettavien, ureaa sisältävien lannoitevalmisteiden tuoteselosteessa on mainittava mahdollinen vaikutus ilman laatuun, jos lannoitetta käytettäessä vapautuu ammoniakkia, ja kehotettava käyttäjiä toteuttamaan asianmukaiset korjaavat toimenpiteet. Nämä tiedot tulisi mieluiten sijoittaa ravinnepitoisuusilmoituksen lähelle tai sen alapuolelle tai turvallisuutta ja ympäristöä koskevaan osioon.

Tiedot voi esittää yleisluontoisesti esimerkiksi seuraavilla tavoilla:

”Tämä lannoite sisältää ureaa, josta voi vapautua ammoniakkia ja joka voi vaikuttaa ilman laatuun. Olosuhteista riippuen on toteutettava asianmukaiset korjaavat toimenpiteet.”

tai

”Tämä lannoite sisältää ureaa, josta voi vapautua ammoniakkia ja joka voi vaikuttaa ilman laatuun. Olosuhteista riippuen on toteutettava asianmukaiset korjaavat toimenpiteet. Lannoitteen valmistaja on jo lisännyt valmisteeseen ureaasi-inhibiittoria korjaavana toimenpiteenä.”

6.1.4 Miten ilmoitetaan alhainen kadmiumpitoisuus?

Kun valmisteen kadmiumpitoisuus on enintään 20 mg/kg fosforipentoksidia (P2O5), valmisteeseen voi lisätä maininnan alhaisesta kadmiumpitoisuudesta. Tämä suositellaan mainitsemaan tuoteselosteen ”Lisätiedot”-osiossa. Alhainen kadmiumpitoisuus voidaan ilmoittaa eri tavoin tekstinä ja/tai kuvamerkillä. Jos käytetään kuvamerkkiä, siinä olisi esitettävä kemiallinen merkki ”Cd” mutta ei muita tuotteen ominaisuuksia tarkoittavia symboleja.

6.2 Toimintoperusteinen tuoteluokka (PFC) 1(C)(I)(a): Kiinteä epäorgaaninen pääravinnelannoite

6.2.1 Esimerkki tuoteselosteesta

Ks. kohdassa 7.1 esitetty esimerkki.

6.2.2 Raekokojakaumaa koskeva esimerkki

Ks. jäljempänä oleva kohta 6.2.3.

6.2.3 Miten raekokojakauma ja fyysinen yksikkö merkitään tuoteselosteeseen? Voiko valmisteen raekokojakauman yhteydessä viitata useampaan kuin yhteen seulaan?

Valmistaja määrittää seulan (seulat) valmisteesta riippuen.

Raekokojakaumaa ja fyysistä yksikköä koskevat tiedot tulee antaa, ja ne tulee sijoittaa mieluiten samaan kohtaan tuoteselostetta. Valmistaja voi halutessaan antaa lisätietoja raekokojakaumasta, kunhan lannoitevalmisteista annettua asetusta noudatetaan.

Lisäksi on mahdollista ilmoittaa useampi kuin yksi fyysinen yksikkö, koska stabiilisuuteen liittyvistä syistä valmisteessa voi esiintyä useampaa kuin yhtä fyysistä yksikköä.

Esimerkki: Raekokojakauman ja fyysisen yksikön pakollinen kuvaus kiinteän epäorgaanisen pääravinnelannoitteen tuoteselosteessa:

Raekokojakauma: Jauhe. 90 % valmisteesta läpäisee 1 mm:n seulan. Raekokojakauma: Rae. X % valmisteesta läpäisee Y mm:n seulan.

Esimerkki: Kiinteän epäorgaanisen pääravinnelannoitteen tuoteselosteessa oleva raekokojakauman ja fyysisen yksikön vaihtoehtoinen kuvaus, jonka on oltava liitteessä III olevan II osan toimintoperusteista tuoteluokkaa (PFC) 1(C)(I)(a) koskevassa 2 kohdassa asetettujen vaatimusten mukainen:

Raekokojakauma: Jauhe/prilli. X % valmisteesta läpäisee 1 mm:n seulan ja loput Y % läpäisevät Z mm:n seulan. Raekokojakauma: Rae. 95 % rakeista on kooltaan 2,0–4,5 mm.

6.2.4 Miten pintakäsittely määritellään?

Pinnoitettuja lannoitteita koskevat tiedot olisi mahdollisuuksien mukaan ryhmiteltävä tuoteselosteessa samaan kohtaan. Pinnoitetuista lannoitteista tulee antaa seuraavat tiedot:

— pinnoitetun lannoitteen funktionaalisuusaika

— pintakäsittelyaineen tyyppi liitteessä III olevan II osan ainesosaluokkaa (PFC) 1(C)(I)(a) koskevan 4 kohdan mukaan.

6.2.5 Miten pinnoitetun lannoitteen funktionaalisuusaika ilmoitetaan?

Ks. edellä kohdassa 2.5 annettu suositus.

6.2.6 Miten pintakäsittelyaineen tyyppi ilmoitetaan?

Pinnoitettujen kiinteiden epäorgaanisten lannoitteiden osalta on ilmoitettava kaikkien pintakäsittelyaineiden tuotenimet sekä kullakin aineella pinnoitettujen lannoitteiden prosenttiosuus. Lannoitevalmisteista annetussa asetuksessa pintakäsittelyaineella tarkoitetaan polymeeriä tai rikkiä, jonka tarkoituksena on kontrolloida veden pääsyä ravinteiden hiukkasiin ja tätä kautta ravinteiden luovutusta. Näiden tietojen jälkeen lisätään seuraava maininta: ”Ravinteiden vapautumisnopeus voi vaihdella kasvualustan lämpötilan mukaan. Lannoitusta voi olla tarpeen mukauttaa.” Jos lannoite on pinnoitettu kokonaan tai osittain rikillä, ensimmäinen lause muotoillaan seuraavasti: ”Ravinteiden vapautumisnopeus voi vaihdella kasvualustan lämpötilan ja biologisen aktiivisuuden mukaan.”

Esimerkki pinnoitettujen lannoitteiden pakollisista tiedoista:

Valmisteen funktionaalisuusaika on X–Y kuukautta. 100 % valmisteesta on pinnoitettu pintakäsittelyaineella TUOTENIMI®. Ravinteiden vapautumisnopeus voi vaihdella kasvualustan lämpötilan mukaan. Lannoitusta voi olla tarpeen mukauttaa. Tuotetta saa käyttää uudelleen aikaisintaan Y kuukauden kuluttua.

6.2.7 Miten louhitusta materiaalista saadun lannoitteen tuoteseloste laaditaan?

Kaivosteollisuudessa maasta louhitaan arvokkaita mineraaleja tai muita geologisia materiaaleja, jotka ovat yleensä kerääntyneet mineraaliesiintymiksi, erilaisiksi juoniksi ja suoniksi tai upamalmiesiintymiksi. Nämä esiintymät ovat mineraalien luonnollisia lähteitä, joista saatavia mineraaleja käytetään sellaisenaan epäorgaanisina lannoitteina tai raaka-aineina (joidenkin) epäorgaanisten lannoitteiden valmistukseen.

Koska tällaiset louhitut lannoitteet ovat peräisin luonnollisista lähteistä, tuotteessa voi esiintyä erilaisia määriä luonnosta ja louhintaprosessista peräisin olevia epäpuhtauksia (mineraaleja, jotka eivät ole tuotteen kannalta merkityksellisiä). Epäpuhtauksia ei tule kuitenkaan mainita ainesosaluettelossa (ks. lisätietoja tämän ohjeasiakirjan kohdasta 2.7). Ainesosia ovat ainoastaan louhitut tuotteet (louhitut mineraalit), ja siksi vain ne tulisi ilmoittaa tuoteselosteen ainesosia koskevassa osiossa.

Jotkin louhitut lannoitteet on tunnettu niiden sisältämän mineraalin nimellä jo vuosien ajan. Näin ollen luokituksesta, merkinnöistä ja pakkaamisesta annetun asetuksen 18 artiklan mukaisten nimien lisäksi tällaisista ainesosista voidaan käyttää ainesosaluettelossa niiden sisältämien mineraalien nimiä (esimerkiksi sylviniitti tai langbeiniitti) ja materiaalin mahdollista tunnistenumeroa (CAS-numero tai EY-numero).

Esimerkki: Ainesosaluettelo louhitun lannoitteen (luonnossa esiintyvän langbeiniitin) tuoteselosteessa: Ainesosat: langbeiniitti (kaliummagnesiumsulfaatti), CAS-nro: 14977-37-8 (ensiömateriaalista koostuvat aineet ja seokset).

6.3 Toimintoperusteinen tuoteluokka (PFC) 1(C)(I)(b): Nestemäinen epäorgaaninen pääravinnelannoite

Ehdotus hivenravinteita sisältävän nestemäisen epäorgaanisen pääravinnelannoitteen ravinnepitoisuusilmoitukseksi, mukaan lukien maininta kivennäislannoite-nimityksestä:

NESTEMÄINEN EPÄORGAANINEN PÄÄRAVINNELANNOITE NPK (Ca, Mg, S) hivenravinteita sisältävä lannoite, 16-9-12 (+3 +2 +15) / 16-3,9-10 (+2,1 +1,2 +6) tai NESTEMÄINEN KIVENNÄISLANNOITE (PFC 1(C)(I)(b)) NPK (Ca, Mg, S) hivenravinteita sisältävä lannoite, 16-9-12 (+3 +2 +15) / 16-3,9-10 (+2,1 +1,2 +6) tai NESTEMÄINEN KIVENNÄISLANNOITE (PFC 1(C)(I)(b)) NPK (Ca, Mg, S) lannoite 16-9-12 (+3 +2 +15) / 16-3,9-10 (+2,1 +1,2 +6), sisältää hivenravinteita 16% KOKONAISTYPPI (N) 7,0 % nitraattityppi 9,0 % ammoniumtyppi 9% KOKONAISFOSFORIPENTOKSIDI (P2O5) (=3,9 % P) 9,0 % vesiliukoinen fosforipentoksidi (P2O5) (=3,9 % P) 12 % KALIUMOKSIDI (K2O) (=10 % K), vesiliukoinen 3 % KALSIUMOKSIDI (CaO) (=2,1 % Ca), vesiliukoinen 2 % MAGNESIUMOKSIDI (MgO) (=1,2 % Mg), vesiliukoinen 15 % RIKKITRIOKSIDI (SO3) (= 6 % S), vesiliukoinen Hivenravinteet (täysin vesiliukoisia): 0,01 % boori (B) natriumsuolana; 0,020 % kupari (Cu), kompleksoitu heptaglukonihapolla; 0,30 % rauta (Fe), 0,26 % sulfaattina, 0,04 % kelatoitu etyleenidiamiinitetraetikkahapolla; 0,05 % mangaani (Mn) sulfaattina; 0,006 % molybdeeni (Mo) natriumsuolana; 0,008 % sinkki (Zn) sulfaattina. Käytettäväksi ainoastaan todettuun tarpeeseen. Käyttömäärää ei saa ylittää.

Huomautus: Tämä esimerkkituoteseloste sisältää vain osan pakollisista merkinnöistä (tähän lannoiteluokkaan sovellettavat merkinnät). Kaikki merkinnät sisältävä esimerkki on kohdassa 6.5.

6.4 Toimintoperusteinen tuoteluokka (PFC) 1(C)(II): Epäorgaaninen hivenravinnelannoite

6.4.1 Toimintoperusteinen tuoteluokka (PFC) 1(C)(II)(a): Yksiravinteinen epäorgaaninen hivenravinnelannoite

Ehdotus yksiravinteisen epäorgaanisen hivenravinnelannoitteen ravinnepitoisuusilmoitukseksi, mukaan lukien maininta kivennäislannoite-nimityksestä:

YKSIRAVINTEINEN EPÄORGAANINEN HIVENRAVINNELANNOITE hivenravinteita sisältävä kivennäislannoite tai YKSIRAVINTEINEN EPÄORGAANINEN HIVENRAVINNELANNOITE hivenravinteita sisältävä kivennäislannoite, 5,3 % Fe tai HIVENRAVINTEITA SISÄLTÄVÄ KIVENNÄISLANNOITE (PFC 1(C)(II)(a)) 5,3% kokonaisrauta (Fe) 2,2 % sulfaattina, vesiliukoinen 3,1 % kelatoitu etyleenidiamiinitetraetikkahapolla, 1,5 % vesiliukoista Käytettäväksi ainoastaan todettuun tarpeeseen. Käyttömäärää ei saa ylittää.

Huomautus: Tämä esimerkkituoteseloste sisältää vain osan pakollisista merkinnöistä (tähän lannoiteluokkaan sovellettavat merkinnät). Kaikki merkinnät sisältävä esimerkki on kohdassa 6.5.

6.4.2 Toimintoperusteinen tuoteluokka (PFC) 1(C)(II)(b): Moniravinteinen epäorgaaninen hivenravinnelannoite

Ehdotus moniravinteisen epäorgaanisen hivenravinnelannoitteen ravinnepitoisuusilmoitukseksi, mukaan lukien maininta kivennäislannoite-nimityksestä:

MONIRAVINTEINEN EPÄORGAANINEN HIVENRAVINNELANNOITE hivenravinteita sisältävä kivennäislannoite liuoksena tai MONIRAVINTEINEN EPÄORGAANINEN HIVENRAVINNELANNOITE hivenravinteita sisältävä kivennäislannoite liuoksena, 0,2 % B, 0,52 % Cu, 2,3 % Fe, 0,5 % Mn, 0,06 % Mo, 0,8 % Zn tai HIVENRAVINTEITA SISÄLTÄVÄ KIVENNÄISLANNOITE LIUOKSENA (PFC 1(C)(II)(b)) Hivenravinteet (täysin vesiliukoisia): 0,2 % boori (B) natriumsuolana; 0,52 % kupari (Cu) sulfaattina, kompleksoitu heptaglukonihapolla; 2,30 % rauta (Fe), 1,04 % kelatoitu etyleenidiamiinitetraetikkahapolla; 0,5 % mangaani (Mn) sulfaattina; 0,06 % molybdeeni (Mo) natriumsuolana; 0,8 % sinkki (Zn) sulfaattina. tai 0,2% boori (B) natriumsuolana, vesiliukoinen 0,52% kupari (Cu), kompleksoitu heptaglukonihapolla, vesiliukoinen 2,30% rauta (Fe) sulfaattina 1,04 % kelatoitu etyleenidiamiinitetraetikkahapolla, vesiliukoinen 0,5% mangaani (Mn) sulfaattina, vesiliukoinen 0,06% molybdeeni (Mo) natriumsuolana, vesiliukoinen 0,8% sinkki (Zn) sulfaattina, vesiliukoinen Käytettäväksi ainoastaan todettuun tarpeeseen. Käyttömäärää ei saa ylittää.

Huomautus: Tämä esimerkkituoteseloste sisältää vain osan pakollisista merkinnöistä (tähän lannoiteluokkaan sovellettavat merkinnät). Kaikki merkinnät sisältävä esimerkki on kohdassa 6.5.

6.5 Kaikki tiedot sisältävä esimerkkituoteseloste – toimintoperusteinen tuoteluokka (PFC) 1(C)

7. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 2: KALKITUSAINE

7.1 Esimerkkejä tuoteselosteesta

Esimerkki 1

Esimerkki 2

7.2 Viittaukset lainsäädäntöön, niiden selostus ja vapaaehtoiset lisätiedot

Esimerkkejä tuoteselosteen ”Lisätiedot”-osioon vapaaehtoisesti lisättävistä tiedoista:

— Euroopan parlamentin ja neuvoston asetuksen (EY) N:o 2003/2003 (5) tai standardin EN 14069 mukaiset merkinnät

Kalkitusaineiden merkintöjen osalta on vuodesta 2014 lähtien noudatettu asetuksessa (EY) N:o 2003/2003, sellaisena kuin se on muutettuna komission asetuksella (EU) N:o 463/2013 (6), vahvistettuja kriteerejä. Jotta merkintätiedot olisivat mahdollisimman johdonmukaisia ja jotta käyttäjien saatavilla olisi ennestään tuttuja tietoja, ”Lisätiedot”-osiossa voidaan vapaaehtoisesti viitata edellä mainitun asetuksen mukaisiin merkintöihin.

Vaihtoehtoisesti kalkitusaineen tuoteselosteessa voidaan mainita tuotteen nimitys standardin EN 14069 (7) mukaisesti. Tässä eurooppalaisessa standardissa määritellään perus- ja korkealaatuisten, maataloudessa kalkitusaineina käytettävien luonnosta peräisin olevien ja teollisesti valmistettujen tuotteiden vaatimukset.

— Reaktiivisuustiedot

Lannoitevalmisteista annetun asetuksen liitteessä III vaaditaan antamaan tiedot reaktiivisuudesta ja reaktiivisuuden määritysmenetelmästä.

Tämänhetkisten kaupallisten käytäntöjen mukaan kalkitusaineiden reaktiivisuuden määrittämisessä käytetään seuraavia kolmea menetelmää:

a) karbonaatti- ja silikaattikalkitusaineiden reaktiivisuuden määrittäminen suolahapolla

b) tuotteen vaikutuksen määrittäminen maaperän inkuboinnin avulla

c) reaktiivisuuden määrittäminen automaattisella titrausmenetelmällä sitruunahapon avulla.

Lannoitevalmisteista annetun asetuksen liitteessä I vahvistetaan suolahappotestin tai inkubointikokeen avulla ilmaistut reaktiivisuuden vähimmäisvaatimukset. Joissakin EU:n jäsenvaltioissa kalkitusaineiden reaktiivisuutta mitataan toisella testillä, sitruunahappomenetelmällä (kuvailtu standardissa EN 16357 (8)). Tämä menetelmä ei kuitenkaan sisälly lannoitevalmisteista annetun asetuksen liitteeseen I, eikä sitä näin ollen voi käyttää osoittamaan, että liitteessä asetetut vaatimukset täyttyvät.

Liitteessä III vahvistetuissa ainesosaluokkaa (PFC) 2 koskevissa erityisissä merkintävaatimuksissa ei vaadita mainitsemaan kumpaakaan liitteessä I esitettyä reaktiivisuustestiä. Valmistaja voi siis merkintöjä varten valita saatavilla olevista mittausmenetelmistä tuotteelle parhaiten soveltuvan ja käyttäjän kannalta hyödyllisimmän menetelmän ja viitata siihen antaessaan tuotteen reaktiivisuutta koskevat tiedot.

8. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 3: MAANPARANNUSAINE

8.1 Toimintoperusteinen tuoteluokka (PFC) 3(A): Orgaaninen maanparannusaine

8.1.1 Esimerkkejä tuoteselosteesta

Esimerkki 1: Esimerkiksi pensasmustikan viljelyssä maanparannusaineena käytettävän 100-prosenttisesti turvetta sisältävän orgaanisen maanparannusaineen merkinnät

Esimerkki 2: Tilavuuden lisäämiseen tarkoitetun kompostiperäisen maanparannusaineen merkinnät

8.1.2 Viittaukset lainsäädäntöön, niiden selostus ja vapaaehtoiset lisätiedot

Vapaaehtoisesti voidaan mainita kansallisia säädöksiä, jotka koskevat tuotteen käyttöä tai sen kansallisille markkinoille saattamisen vaatimuksia, kunhan tiedot ovat käyttäjälle selkeitä ja ne sijoitetaan erilleen lannoitevalmisteista annetun asetuksen mukaisesta tuoteselosteesta.

Lannoitevalmisteista annetun asetuksen noudattamisesta voidaan ilmoittaa esimerkiksi seuraavilla tavoilla:

”Tuote täyttää lannoitevalmisteista annetun asetuksen liitteessä I olevan II osan toimintoperusteiselle tuoteluokalle (PFC) (3)(A) (Orgaaninen maanparannusaine) asetetut vaatimukset sekä liitteessä II olevan II osan ainesosaluokalle (CMC) 3 (Komposti) asetetut vaatimukset.”

”Tuote täyttää luonnonmukaisesta tuotannosta ja luonnonmukaisesti tuotettujen tuotteiden merkinnöistä annetussa komission asetuksessa (EY) N:o 834/2007 (9) asetetut vaatimukset.”

”Ulkoinen tarkastaja on tarkastanut tuotantoprosessin ja tuotteen lannoitevalmisteista annetun asetuksen liitteessä IV olevassa II osassa kuvatun moduulin D1 (tuotantoprosessin laadunvarmistus) mukaisesti.”

8.2 Toimintoperusteinen tuoteluokka (PFC) 3(B): Epäorgaaninen maanparannusaine

8.2.1 Esimerkki tuoteselosteesta

8.2.2 Viittaukset lainsäädäntöön, niiden selostus ja vapaaehtoiset lisätiedot

Lannoitevalmisteista annetun asetuksen liite I ei sisällä epäorgaanisia maanparannusaineita koskevia tehokkuusvaatimuksia tai -parametreja, joten tälle valmisteelle ei ole asetettu erityisiä valmistekohtaisia merkintävaatimuksia. Koska valmisteelle ei ole asetettu yhdenmukaistettuja vaatimuksia ja niitä koskevia standardeja, valmistajia kehotetaan antamaan tietoa valmisteen tehokkuudesta ”Lisätiedot”-osiossa.

9. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 4: KASVUALUSTA

Toimintoperusteiseen tuoteluokkaan (PFC) 4 kuuluvat valmisteet koostuvat yhdestä tai useammasta täyttävästä (tilavuutta lisäävästä) aineesta (esimerkiksi turpeesta, puukuidusta, kookoskuidusta, kompostista tai paisutetusta perliitistä).

9.1 Esimerkkejä tuoteselosteesta

Esimerkki 1: Mineraalivillasta koostuvan kasvualustan merkinnät

Esimerkki 2: Vain täyttäviä (tilavuutta lisääviä) materiaaleja sisältävä kasvualusta

Kasvualusta ei saa sisältää lannoitteita, kalkitusaineita, kasvibiostimulantteja tai muihin toimintoperusteisiin tuoteluokkiin (PFC) kuuluvia valmisteita. Tämäntyyppistä kasvualustaa (PFC 4) käytetään vain tiettyihin käyttötarkoituksiin ilman, että siihen on välttämätöntä lisätä muihin toimintoperusteisiin tuoteluokkiin (PFC) kuuluvia valmisteita. Tällaista kasvualustaa voidaan myös käyttää pohjana lannoitevalmisteiden mekaanisille seoksille (PFC 7), jotka sisältävät muihin toimintoperusteisiin tuoteluokkiin (PFC) kuuluvia valmisteita. Sellaiset kasvualustat (PFC 4), joihin on sekoitettu yhtä tai useampaa muihin toimintoperusteisiin tuoteluokkiin (PFC) kuuluvia valmisteita (esimerkiksi lannoitteita, kalkitusainetta tai kasvibiostimulantteja), kuuluvat toimintoperusteiseen tuoteluokkaan (PFC) 7. Esimerkki toimintoperusteiseen tuoteluokkaan (PFC) 7 kuuluvien tuotteiden merkintävaatimuksista on esitetty kohdassa 12.

Huomautus: Tämä tuoteselostekehys on tarkoitettu yleiseksi, ohjeelliseksi esimerkiksi tuoteselosteen rakenteesta.

9.2 Viittaukset lainsäädäntöön, niiden selostus ja vapaaehtoiset lisätiedot

Kansalliset säädökset voidaan mainita, kunhan tiedot ovat käyttäjälle selkeitä ja ne sijoitetaan erilleen lannoitevalmisteista annetun asetuksen mukaisesta tuoteselosteesta.

10. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 5: INHIBIITTORI

10.1 PFC 5(A): Nitrifikaatioinhibiittori

Esimerkki:

10.2 PFC 5(B): Denitrifikaatioinhibiittori

EU:n markkinoilla ei ole tällä hetkellä saatavilla kaupallisia denitrifikaatioinhibiittoreita. Denitrifikaatioinhibiittorin tuoteselosteen asettelun tulisi pääpiirteissään vastata nitrifikaatio- ja/tai ureaasi-inhibiittoreiden tuoteselosteita.

10.3 PFC 5(C): Ureaasi-inhibiittori

Esimerkki:

11. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 6: KASVIBIOSTIMULANTTI

11.1 Esimerkkejä tuoteselosteesta

11.1.1 PFC 6(A): Mikrobipohjainen kasvibiostimulantti

11.1.2 Toimintoperusteinen tuoteluokka PFC 6(B): Ei-mikrobipohjainen kasvibiostimulantti

11.2 Miten valmisteen fyysinen muoto ilmoitetaan?

Merkinnöissä on ilmoitettava, onko valmiste nestemäisessä vai kiinteässä muodossa.

11.3 Miten annetaan valmisteen tehokkuuteen liittyvät ohjeet, mukaan lukien maanhoitokäytännöt, kemialliset lannoitteet, yhteensopimattomuus kasvinsuojeluaineiden kanssa, ruiskulle suositellut suutinkoko ja suutinpaine sekä muut toimenpiteet kulkeumien estämiseksi?

Käyttöohjeet, mukaan lukien tiedot viljelykasveista, käyttömäärästä, -tavasta ja -vaiheesta, käyttökertojen määrästä ja väitteistä, voidaan antaa taulukkomuodossa kohdassa 11.1 esitettyjen esimerkkien mukaisesti. Väitettyjen vaikutusten tulee vastata biostimulantin määritelmässä mainittuja vaikutuksia, jotka koskevat ravinteiden hyväksikäytön tehokkuutta, abioottisen stressin kestävyyttä, laatuominaisuuksia tai maaperään tai ritsosfääriin sitoutuneiden ravinteiden saatavuutta. Näiden lisäksi tulisi ilmoittaa biostimulantteja koskevissa yhdenmukaistetuissa standardeissa mainitut väitetyt vaikutukset.

11.4 Miten ilmoitetaan, että mikro-organismit voivat aiheuttaa herkistymistä?

Tuoteselosteessa on oltava seuraava virke: ”Mikro-organismit voivat aiheuttaa herkistymistä.” Tämä virke sijoitetaan muiden vaaralausekkeiden kanssa tuoteselosteen osioon ”Turvallisuus ja ympäristö”.

11.5 Miten tuotantopäivä ja viimeinen voimassaolopäivä ilmoitetaan ja mihin kohtaan tuoteselostetta ne sijoitetaan?

Tuoteselosteessa tulee mainita tuotantopäivä ja viimeinen voimassaolopäivä. Valmistaja määrittää itse viimeisen voimassaolopäivän. Tuotantopäivä ja viimeinen voimassaolopäivä voidaan ilmoittaa myös itse pakkauksessa tai taitellussa esitteessä (kun valmiste myydään irtotavarana).

11.6 Mikrobipohjaisia biostimulantteja koskevat erityisohjeet

Kaikki tarkoituksellisesti lisätyt mikro-organismit on mainittava tuoteselosteen ”Sisältö”-osiossa. Jos mikro-organismilla on useita kantoja, mainitaan kaikki tarkoituksellisesti lisätyt kannat. Mikro-organismien pitoisuus ilmoitetaan vaikuttavien yksikköjen lukumääränä tilavuutta tai painoa kohti tai muulla mikro-organismin kannalta sopivalla tavalla, esim. pesäkkeitä muodostavina yksikköinä grammaa kohti (pmy/g).

12. ERITYISET MERKINTÄVAATIMUKSET – TOIMINTOPERUSTEINEN TUOTELUOKKA (PFC) 7: LANNOITEVALMISTEIDEN MEKAANINEN SEOS (BLENDI)

Lannoitevalmisteista annetun asetuksen mukaisesti lannoitevalmisteiden mekaaniseen seokseen sovelletaan kaikkia merkintävaatimuksia, joita sovelletaan sen osana oleviin EU-lannoitevalmisteisiin. Tietojen selkeyttämiseksi kutakin toimintoperusteista tuoteluokkaa (PFC) koskevat merkintävaatimukset on merkitty jäljempänä esitetyissä esimerkkituoteselosteissa värikoodeilla.

12.1 Esimerkkejä tuoteselosteesta

Seuraavissa esimerkeissä oletetaan, että sekoittaminen ei muuta lannoitevalmisteiden mekaanisen seoksen osana olevien valmisteiden luonnetta.

Esimerkki 1: Kahdesta samaan toimintoperusteiseen tuoteluokkaan kuuluvasta EU-lannoitevalmisteesta (yksi toimintoperusteiseen tuoteluokkaan (PFC) 1(C) kuuluva EU:n vaatimusten mukainen valmiste vaaleansinisellä ja toinen valmiste tummansinisellä) koostuvan lannoitevalmisteiden mekaanisen seoksen merkinnät

Esimerkki 2: Lannoitevalmisteiden mekaanisen seoksen merkinnät, kun seoksen sisältämillä valmisteilla on kaksi eri toimintoa: Toimintoperusteiseen tuoteluokkaan (PFC) 1(C) (epäorgaaninen lannoite) kuuluvan EU:n vaatimusten mukaisen valmisteen (sinisellä) ja toisen tuoteluokkaan PFC 5 (inhibiittori) kuuluvan EU:n vaatimusten mukaisen valmisteen (oranssilla) seos

Esimerkki 3: Lannoitevalmisteiden mekaanisen seoksen merkinnät, kun seoksen sisältämillä valmisteilla on kolme eri toimintoa: Toimintoperusteinen tuoteluokka PFC 4 (kasvualusta) (punaisella), PFC 1(C)(I) (moniravinteinen kiinteä epäorgaaninen pääravinnelannoite) (sinisellä) sekä PFC 2 (kalkitusaine) (oranssilla)

Kuten kohdassa 9 todetaan, sellaiset kasvualustat, joihin on sekoitettu yhtä tai useampaa muihin toimintoperusteisiin tuoteluokkiin (PFC) kuuluvia valmisteita (esimerkiksi lannoitteita, kalkitusainetta tai kasvibiostimulantteja), ovat lannoitevalmisteiden mekaanisia seoksia.

Esimerkki 4: Lannoitevalmisteiden mekaanisen seoksen merkinnät, kun seoksen sisältämillä valmisteilla on kolme eri toimintoa: PFC 1(C) (epäorgaaninen lannoite) sinisellä + PFC 2 (kalkitusaine) oranssilla + PFC 6(B) (ei-mikrobipohjainen kasvibiostimulantti) punaisella

Esimerkki 5: Lannoitevalmisteiden mekaanisen seoksen merkinnät, kun seoksen sisältämillä valmisteilla on kaksi eri toimintoa: PFC 6(B) (ei-mikrobipohjainen kasvibiostimulantti) punaisella ja PFC 1(B) (orgaaninen lannoite) sinisellä

12.2 Miten toimintoperusteista tuoteluokkaa (PFC) 7 koskevien vaatimusten mukaiset tiedot esitetään?

Kuten lannoitevalmisteista annetun asetuksen liitteessä III todetaan, lannoitevalmisteiden mekaaniseen seokseen sovelletaan kaikkia merkintävaatimuksia, joita sovelletaan sen osana oleviin EU-lannoitevalmisteisiin. Tiedot ilmoitetaan suhteessa lopputuotteeseen.

Jos jokin merkintävaatimus koskee vain yhtä EU-lannoitevalmisteen osana olevaa valmistetta, vaatimusta sovelletaan myös lopulliseen lannoitevalmisteiden mekaaniseen seokseen. Toisin sanoen kaikki osana olevien valmisteiden kannalta olennaiset merkintävaatimukset ovat olennaisia myös koko seoksen kannalta.

Yleisenä sääntönä on, että osana olevien EU-lannoitevalmisteiden merkintävaatimusten mukaiset tiedot olisi ilmoitettava myös lopullisen lannoitevalmisteiden mekaanisen seoksen yhteydessä.

Tiettyjä lannoitevalmisteiden mekaanisen seoksen osana olevia EU-lannoitevalmisteita koskevia vähimmäispitoisuusvaatimuksia ei sovelleta seokseen.

Esimerkki: Kun kyseessä on lannoitevalmisteiden mekaaninen seos, joka sisältää 10 % kiinteää orgaanista lannoitetta, jonka kokonaistyppipitoisuudeksi (N) on ilmoitettu 4 % ja kokonaiskaliumoksidipitoisuudeksi (K2O) 12 %, lopullisen lannoitevalmisteiden mekaanisen seoksen ravinnepitoisuus on seuraava:

— 0,4 % kokonaistyppi (N)

— 1,2 % kokonaiskaliumoksidi (K2O).

Kiinteitä orgaanisia lannoitteita koskevaa vaatimusta, jonka mukaan kokonaistypen vähimmäispitoisuuden on oltava 1 %, ei sovelleta lannoitevalmisteiden mekaaniseen seokseen.

Jos merkintävaatimuksen mukaiset tiedot eivät ole hyödyllisiä lopullisen lannoitevalmisteiden mekaanisen seoksen kannalta tai jos merkintävaatimuksen mukaisia tietoja ei ole mahdollista ilmoittaa lopullisen lannoitevalmisteiden mekaanisen seoksen osalta, tiedot ilmoitetaan kyseisen osana olevan EU-lannoitevalmisteen osalta. Tällöin ilmoitetaan osana olevan EU-lannoitevalmisteen prosenttimääräinen osuus lannoitevalmisteiden mekaanisesta seoksesta.

Esimerkki: Kalkitusainetta sisältävän lannoitevalmisteiden mekaanisen seoksen reaktiivisuus ilmoitetaan seuraavasti:

Jos useaa osana olevaa EU-lannoitevalmistetta koskee sama merkintävaatimus, joka kuitenkin ilmaistaan eri tavalla kunkin osana olevan EU-lannoitevalmisteen osalta, kaikkien tällaisten merkintävaatimusten mukaiset tiedot mainitaan lopullisen lannoitevalmisteiden mekaanisen seoksen tuoteselosteessa, erikseen kunkin toimintoperusteisen tuoteluokan (PFC) osalta.

Esimerkki: Raekokojakauma voidaan ilmaista tuotteen massaprosenttiosuutena, joka läpäisee erikokoisia seuloja (kalkitusaineen on läpäistävä 1,0 mm:n seula ja kiinteiden epäorgaanisten lannoitteiden erikseen määritetty seula, jonka koko ei välttämättä ole 1,0 mm).

Kalkitusainetta ja kiinteää epäorgaanista lannoitetta sisältävän lannoitevalmisteiden mekaanisen seoksen raekokojakauma voidaan ilmoittaa esimerkiksi seuraavalla tavalla:

Jos yhdellä osana olevalla EU-lannoitevalmisteella on viimeinen voimassaolopäivä, sama päivä koskee myös lopullista lannoitevalmisteiden mekaanista seosta. Viimeinen voimassaolopäivä tulee mukauttaa lopullisen lannoitevalmisteiden mekaanisen seoksen mukaan, eikä se voi olla myöhemmin kuin osana oleviin EU-lannoitevalmisteisiin sovellettava viimeinen voimassaolopäivä.

Jos osana olevien EU-lannoitevalmisteiden viimeiset voimassaolopäivät vaihtelevat, seosta koskee varhaisin niistä.

Jos yhden tai useamman osana olevan EU-lannoitevalmisteen tuoteselosteessa mainitaan ilmoitetun laitoksen numero, nämä numerot on mainittava myös lopullisen lannoitevalmisteiden mekaanisen seoksen tuoteselosteessa yhdessä kyseisen osana olevan EU-lannoitevalmisteen kanssa.

Esimerkki: Moduulin D1 mukaisesti tarkastettua EU-lannoitevalmistetta sisältävä lannoitevalmisteiden mekaaninen seos.

Ilmoitetun laitoksen numero: 0123 (inhibiittori)

Ilmoitetun laitoksen numero on ilmoitettava ainoastaan sellaisen lannoitevalmisteen tuoteselosteessa, jonka vaatimustenmukaisuus on arvioitu moduulien A1 tai D1 mukaisesti.

(1) Euroopan parlamentin ja neuvoston asetus (EU) 2019/1009, annettu 5 päivänä kesäkuuta 2019, EU-lannoitevalmisteiden asettamista saataville markkinoilla koskevien sääntöjen vahvistamisesta ja asetusten (EY) N:o 1069/2009 ja (EY) N:o 1107/2009 muuttamisesta sekä asetuksen (EY) N:o 2003/2003 kumoamisesta (EUVL L 170, 25.6.2019, s. 1).

(2) Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

(3) Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (sivutuoteasetus) (EUVL L 300, 14.11.2009, s. 1).

(4) Ilmausta ”kemiallinen lannoite” tai ”kompleksi” käytetään vain niiden lannoitteiden yhteydessä, jotka ovat ”kompleksin lannoitteen” määritelmän mukaisia (lannoitteet, joiden jokainen fyysinen yksikkö sisältää kaikki ilmoitettavat ravinteet ilmoitettuna pitoisuutena).

(5) Euroopan parlamentin ja neuvoston asetus (EY) N:o 2003/2003, annettu 13 päivänä lokakuuta 2003, lannoitteista (EUVL L 304, 21.11.2003, s. 1).

(6) Komission asetus (EU) N:o 463/2013, annettu 17 päivänä toukokuuta 2013, lannoitteita koskevan Euroopan parlamentin ja neuvoston asetuksen (EY) N:o 2003/2003 muuttamisesta sen liitteiden I, II ja IV mukauttamiseksi tekniikan kehitykseen (EUVL L 134, 18.5.2013, s. 1).

(7) EN 14069:2017, Kalkitusaineet – tuotteiden nimitykset, eritelmät ja merkinnät.

(8) EN 16357:2013 Karbonaattikalkitusaineet – reaktiivisuuden määrittäminen – automaattinen titrausmenetelmä sitruunahapolla.

(9) EUVL L 189, 20.7.2007, s. 1.